钦定古今图书集成/理学汇编/学行典/第185卷 > 李知本
## 钦定古今图书集成/理学汇编/学行典/第185卷 > 李知本

按《唐书孝友传》：“李知本，赵州元氏人，元魏洛州刺史
灵六世孙。父孝端，仕隋为获嘉丞，与族弟太冲俱有
世阀，而太冲官婚最高。乡人语曰：‘太冲无兄，孝端无
弟’。知本涉经术，事亲笃至，与弟知隐雍顺，子孙百馀，
至赀用僮仆无闲也。大业末，盗贼过闾不入，相戒曰：
‘无犯义门’。往依者五百馀室，皆以免。贞观初，知隐为”
伊阙丞，知本夏津令。开元中，孙瑱为给事中、扬州长
史。知隐孙颙，有文辞，至太常少卿。从祖兄弟位给事
中，凡四人。